ภาษีเงินได้นิติบุคคล ปี 2557 (ตอน 2)
ต่อจากสัปดาห์ที่แล้วเกี่ยวกับบริษัทจำกัด บริษัทมหาชนจำกัด ห้างหุ้นส่วนนิติบุคคลหรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ หรือจากฐานรายได้ก่อนหักรายจ่ายใดๆ&nbsp;&nbsp;&nbsp;&nbsp;
22 พ.ค. 2558

ต่อจากสัปดาห์ที่แล้วเกี่ยวกับบริษัทจำกัด บริษัทมหาชนจำกัด ห้างหุ้นส่วนนิติบุคคลหรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ หรือจากฐานรายได้ก่อนหักรายจ่ายใดๆ     
บริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้ไม่เกิน 30 ล้านบาทในรอบระยะเวลาบัญชี สำหรับรอบระยะเวลาบัญชีเริ่มต้นในหรือหลังวันที่ 1 ม.ค. 2556 เสียภาษีเงินได้นิติบุคคลในอัตราดังต่อไปนี้
-กำไรสุทธิ 300,000 บาทแรก ยกเว้นภาษี
-กำไรสุทธิส่วนที่เกิน 300,000 บาท แต่ไม่เกิน 1,000,000 บาท อัตราร้อยละ 15   
-กำไรสุทธิส่วนที่เกิน 1 ล้านบาทขึ้นไป อัตราร้อยละ 20  
บริษัทหรือห้างหุ้นส่วนนิติบุคคลที่ได้รับการส่งเสริมการลงทุน ได้รับการยกเว้นภาษีเงินได้นิติบุคคลสำหรับกำไรสุทธิที่เกิดขึ้นในช่วงระยะเวลาที่ได้รับการส่งเสริมการลงทุน หรือเสียภาษีในอัตรากึ่งหนึ่งเป็นระยะเวลาไม่เกิน 5 ปี ภายหลังจากสิ้นสุดกำหนดเวลาที่ได้รับการส่งเสริมการลงทุน
บริษัทหรือห้างหุ้นส่วนนิติบุคคลที่เสียภาษีจากฐานกำไรสุทธิ สามารถนำภาษีเงินได้นิติบุคคลที่ชำระแล้วในรอบระยะเวลาบัญชี 6 เดือนแรกตามแบบ  ภ.ง.ด.51, ภาษีเงินได้หัก ณ ที่จ่ายที่ได้ถูกหักไว้มาหักออกจากภาษีเงินได้นิติบุคคลที่ต้องชำระตามแบบ ภ.ง.ด.50 ได้ หากถูกหักภาษีไว้มากกว่าภาษีต้องชำระ สามารถขอคืนเงินภาษีได้โดยระบุในช่องขอคืนเงินภาษีในแบบ ภ.ง.ด.50 ได้เลย ไม่ต้องไปยื่นคำร้องขอคืนเงินภาษีทีหลังแต่อย่างใด
2.กิจการขนส่งระหว่างประเทศ บริษัทหรือห้างหุ้นส่วนนิติบุคคลที่จัดตั้งขึ้นตามกฎหมายต่างประเทศและประกอบการขนส่งผ่านประเทศต่างๆ รวมทั้งประเทศไทย ยื่นแบบเสียภาษีเงินได้นิติบุคคลด้วยแบบ ภ.ง.ด.52 อัตราภาษีร้อยละ 3 ของรายได้ก่อนหักรายจ่ายใดๆ ที่เกิดขึ้นในรอบระยะเวลาบัญชีจากกิจการขนส่ง    
บริษัทที่ประกอบกิจการขนส่งระหว่างประเทศ อาจได้รับการยกเว้นภาษี หรือเสียภาษีในอัตราที่ต่ำกว่าร้อยละ 3 ขึ้นอยู่กับข้อตกลงตามอนุสัญญาภาษีซ้อนระหว่างประเทศไทยกับประเทศที่เป็นถิ่นที่อยู่ของบริษัท ฯลฯ นั้น
3.มูลนิธิหรือสมาคมที่จัดตั้งขึ้นตามกฎหมายไทยและเป็นนิติบุคคล ต้องยื่นแบบเสียภาษีเงินได้นิติบุคคลด้วยแบบ ภ.ง.ด.55 เสียภาษีอัตราภาษีร้อยละ 10 ของรายได้ก่อนหักรายจ่ายใดๆ ที่เกิดขึ้นในรอบระยะเวลาบัญชี เว้นแต่รายได้ที่เป็นเงินได้พึงประเมินตามมาตรา 40 (8)  แห่งประมวลรัษฎากร จะเสียภาษีในอัตราร้อยละ 2  
บริษัทจำกัด บริษัทมหาชนจำกัด ห้างหุ้นส่วนนิติบุคคลหรือนิติบุคคลอื่น สามารถยื่นแบบเสียภาษีเงินได้นิติบุคคลสำหรับรอบระยะเวลาบัญชี ปี 2557 ได้ที่สำนักงานสรรพากรพื้นที่สาขาในท้องที่ที่เป็นที่ตั้งสำนักงานใหญ่ของบริษัท ฯลฯ แต่อยากเชิญชวนให้ยื่นแบบเสียภาษีผ่าน www.rd.go.th ของกรมสรรพากร ซึ่งสะดวก รวดเร็ว ประหยัด ไม่มีวันหยุด และไม่ต้องส่งแบบแสดงรายการภาษีที่เป็นกระดาษหรือเอกสารประกอบการยื่นแบบเสียภาษีให้กรมสรรพากรอีก เพียงแต่จัดเก็บเอกสารประกอบการยื่นแบบเสียภาษีไว้ที่บริษัท ฯลฯ เพื่อเตรียมพร้อมกรณีถูกเรียกตรวจ
การยื่นแบบเสียภาษีเงินได้นิติบุคคลตามแบบ ภ.ง.ด.50, ภ.ง.ด.52 และ ภ.ง.ด.55 กฎหมายไม่ได้ให้สิทธิแบ่งชำระภาษี 3 งวดเหมือนภาษีเงินได้บุคคลธรรมดา หากไม่ยื่นแบบเสียภาษีภายในกำหนดเวลา ไม่ว่าด้วยเหตุใดก็ตาม ต้องเสียค่าปรับไม่เกิน 2,000 บาท กรณีมีภาษีชำระ เสียเงินเพิ่มอัตราร้อยละ 1.5 ต่อเดือน หรือเศษของเดือนของภาษีชำระ   
บริษัท ห้างหุ้นส่วนนิติบุคคลหรือนิติบุคคลอื่น ต้องเสียภาษีเงินได้จากฐานกำไรสุทธิหรือฐานรายได้ก่อนหักรายจ่าย เสียภาษีในอัตราใด และแบบที่ใช้ยื่นเสียภาษีเป็นแบบใด คงทราบในเบื้องต้นแล้ว สวัสดีครับ